ประชาชนผู้ไม่ผ่านเกณฑ์มาตรการเยียวยา 5,000 บาทในครั้งแรก เริ่มทยอยเข้ายื่นอุทธรณ์สิทธิ์ผ่านเว็ปไซท์ เราไม่ทิ้งกัน ต่อเนื่อง
ประชาชนผู้ไม่ผ่านเกณฑ์มาตรการเยียวยา 5,000 บาทในครั้งแรก เริ่มทยอยเข้ายื่นอุทธรณ์สิทธิ์ผ่านเว็ปไซท์ เราไม่ทิ้งกัน ต่อเนื่อง เริ่มแล้วสำหรับการเปิดให้ประชาชนที่ไม่ผ่านเกณฑ์การลงทะเบียนในครั้งแรก ตามมาตรการเยียวยา 5,000 บาท สามารถเข้ามาขอยื่นทบทวนสิทธิ์ได้ที่ เว็บไซต์ www.เราไม่ทิ้งกัน.com โดยกระทรวงการคลังย้ำว่าจะเปิดให้ประชาชนขอทบทวนสิทธิ์ ผ่านระบบออนไลน์เท่านั้น เพื่อลดความเสี่ยงของการแพร่ระบาดของโรคโควิด-19 ซึ่งวันนี้ตั้งแต่เวลา 06.00 น. เป็นต้นมา มีรายงานว่าผู้ไม่ผ่านเกณฑ์จำนวนมากเริ่มทยอยยื่นทบทวนสิทธิ์ แต่พบว่า ระบบยังไม่ล่ม หรือมีการขัดข้องแต่อย่างใดส่วนขั้นตอนการยื่นทบทวนสิทธิ์ จะมีปุ่มเมนูสีม่วงที่เพิ่มมา ระบุข้อความว่า (เฉพาะผู้ไม่ได้รับสิทธิ แต่ต้องการยื่นทบทวนสิทธิ เท่านั้น) เมื่อกดเข้าไปจะต้องกรอกข้อมูล หมายเลขบัตรประจำตัวประชาชน 13 หลัก  หมายเลขโทรศัพท์ที่ใช้ลงทะเบียน และวัน เดือน ปีเกิด จากนั้นให้ใส่ข้อมูลตามที่เว็บไซต์แจ้ง ซึ่งส่วนใหญ่จะเกี่ยวข้องกับอาชีพและสถานที่ทำงาน เมื่อทำรายการเสร็จแล้ว ให้รอเจ้าหน้าที่ติดต่อกลับไป โดยกระทรวงการคลังจะส่งทีมเจ้าหน้าที่ลงพื้นที่ไปตรวจสอบผู้ขอทบทวนสิทธิ์ โดยสิ่งสำคัญที่ประชาชนต้องเตรียม คือ รูปถ่ายในร้านที่ทำงาน หรือใบเสร็จจ่ายค่าเช่าแพง ใบเสร็จค่าน้ำค่าไฟและหลักฐานอื่นๆ ที่ยืนยันว่ามีการทำงานในสถานประกอบการที่ถูกสั่งปิดจากการได้รับผลกระทบโควิด-19 จริง จากนั้นเจ้าหน้าที่จะส่งข้อมูลเข้าระบบมาที่ส่วนกลาง เพื่อประมวลผลว่า จะได้รับเงินเยียวยา 5,000 บาทหรือไม่ ซึ่งสามารถรู้ผลได้ทันทีหากผ่านเกณฑ์การพิจารณาก็จะได้รับเงินเยียวยา 3 เดือน ในกรณีที่ทราบผลการพิจารณาในเดือนพฤษภาคม ผู้ผ่านการทบทวนสิทธิ์ก็จะได้รับเงินเยียวยาครั้งแรก 10,000 บาท รวมกับของเก่าในเดือนเมษายน ในส่วนของผู้ผ่านเกณฑ์ตามมาตรการเยียวยา 5,000 บาท ในวันที่ 20-21 เมษายน 2563 นี้ กระทรวงการคลังเตรียมโอนเงินให้ผู้ที่ได้รับสิทธิ์อีก 900,000 คนขณะที่บรรยากาศ ณ กระทรวงการคลังวันนี้ นายวรัญชัย โชคชนะ นักเคลื่อนไหวทางการเมือง นำกลุ่มประชาชนจำนวนหนึ่ง และนายธีระ เจียบุญหยก หัวหน้าพรรคคนงานไทย มาที่หน้ากระทรวงการคลังเพื่อเรียกร้องเรื่องถึงกรณีการลงทะเบียน 5,000 บาท พร้อมยื่นหนังสือให้กับตัวแทนของกระทรวงการคลัง โดยใจความสำคัญในหนังสือ ระบุว่า ขอให้รัฐบาลทำการจ่ายเงินให้กับทุกคนที่อายุเกิน 20 ปี เพราะจะต้องมีสิทธิ เรียกร้องเงิน 5,000 บาทเท่ากันทุกคน ไม่ว่าอาชีพใด ส่วนวิธีการก็ได้เสนอว่าให้แสดงบัตรประจำตัวประชาชนและสมุดบัญชีธนาคารเท่านั้น โดยไม่ต้องลงทะเบียนแก้ไขข้อมูลใหม่ พร้อมให้ทุกธนาคารจ่ายเงินไปก่อนเพื่อบรรเทาความเดือดร้อนให้เสร็จสิ้นภายใน 30 วันสำหรับจุดประสงค์การมารวมตัวในวันนี้ พบว่าหลายคน ต้องการคำตอบว่า ใช้เวลาตรวจสอบนานหรือไม่ โดยกล่าวอ้างว่าเว็บไซต์ล่มไม่สามารถลงทะเบียนได้ รวมถึงคนที่ไม่วามารถเข้าถึงอินเทอร์เน็ตจะทำอย่างไร พร้อมขอให้ยกเลิกการประกาศเคอร์ฟิว ปลดล็อคให้คนออกมาทำงาน ทั้งนี้ทางเจ้าหน้าที่ตำรวจและเจ้าหน้าที่รักษาความปลอดภัย ได้มาเตรียมการในพื้นที่โดยรอบ และทำการปิดประตูกระทรวงทุกด้านแล้ว